André Schwartz vier sy pad na sukses met ‘n splinternuwe album, enkelsnit en vertoning! – Pieter Cloete
Home / Afrikaanse Musiek / André Schwartz vier sy pad na sukses met ‘n splinternuwe album, enkelsnit en vertoning!
André Schwartz vier sy pad na sukses met ‘n splinternuwe album, enkelsnit en vertoning!
DIE PAD volg in die suksesvolle voetspore van Tweede Kans en Ek sal Wag wat beide baie goed ontvang is en bo-aan die treffersparades van verskeie groot radiostasies gepronk het. Albei enkelsnitte is saam met treffende musiekvideos uitgereik, wat al deur ’n paar duisend mense op YouTube gekyk en ook steeds op die kassie te sien is.
André, wat onlangs met ’n Ghoema-musiektoekenning vereer is vir sy lewenslange bydrae tot Suid-Afrikaanse musiek, is baie opgewonde om sy album uiteindelik met aanhangers te deel en beskryf dit as ’n vars Afrikaanse Pop-album, wat nuwe klanke met elemente van sy vorige werk kombineer.
Die CD bestaan uit tien oorspronklike snitte wat deur verskeie liedjieskrywers geskep is, asook vier bonussnitte wat verwerkings is van bestaande gunstelinge soos Piano Man, Lief Vir Alles Hier en meer. I Dare To Dream, ’n hartroerende duet saam met Yvonne Chaka Chaka, vorm ook deel van dié indrukwekkende speellys.
“Die hoofinspirasie agter die nuwe vrystelling was om meer op die verhoog te wees. Optredes is my pitkos. Daar het so baie mense aan hierdie album gewerk en dit is wonderlik hoe ’n klomp verskillende style en klanke so mooi kon saamsmelt om ’n beeldskone eindproduk te lewer,” deel hy. “Wat die album so besonders maak, is dat elke liedjie ’n ander storie het om te vertel.”
As jy vir hom vra watter liedjies hom na aan die hart lê, verklap die sanger dat Negentien September – waarvan die musiek deur Christa Steyn geskryf is vir PG du Plessis se rolprent met dieselfde naam – vir hom baie spesiaal is, aangesien hy self ’n groot aanhanger van du Plessis is. Hy is ook mal oor Perfek Vir My se lirieke, omdat hy meen dat dit ’n eerlike en pragtige manier is om vir iemand te sê hoe wonderlik hulle is.
Dié veelsydige superster is nie net ’n uitstaande sanger, liedjieskrywer, verhoogkunstenaar, akteur (Sterlopers, 7de Laan) en televisieaanbieder nie; maar ook ’n besigheidsman van formaat, wat alles in die lewe met passie en presiesheid aanpak.
Daar is veertien solo-albums op sy kerfstok, waarvan byna almal goue verkoopstatus bereik het en verskeie liedjies deur hom self geskryf is. Verder is hy bekend vir verskeie radiotreffers soos Ek wil jou nooit weer sien en Lief Vir Alles Hier. Hy het ook ’n besonderse manier om gehore vir ure lank te bekoor met sy aangrypende en sjarmante verhoogpersoonlikheid.
Hy is ook ’n uiters talentvolle teaterster, wat bekendheid verwerf het vir kragtige hoofrolvertolkings in verskeie musiekblyspele soos Joseph and theAmazing Technicolour Dreamcoat, Jesus Christ Superstar, Pirates of Penzance en The Phantom of the Opera. Vir laasgenoemde het hy talle toekennings ontvang en word hy beskryf as een van die beste ‘Phantoms’ ter wêreld en dra hy Andrew Lloyd Webber se stempel van goedkeuring.
André Schwartz se nuwe enkelsnit en album was beslis die wag werd en getuig van DIE PAD wat hy deur sy suksesvolle loopbaan moes stap om te wees waar hy vandag is. Nie net stel elke liedjie op sy nuwe vrystelling sy uitsonderlike talent en kreatiwiteit as musikant ten toon nie, maar bewys dit ook weereens hoekom hy een van die mees geliefde kunstenaars in die land is.
Vorige Clear glass solar panels ‘could charge mobile phones and electric cars
Volgende Julanie J reik nuwe enkelsnit uit – Dalk is Ek!